ΨΗΦΙΣΜΑ του Συμβουλίου και των αρμοδίων για τα πολιτιστικά θέματα υπουργών που συνέρχονται στα πλαίσια του Συμβουλίου της 18ης Δεκεμβρίου 1984 σχετικά με τη μεγαλύτερη χρησιμοποίηση του Ευρωπαϊκού Κοινωνικού Ταμείου για τους εργαζόμενους στον πολιτιστικό τομέα

(85/C 2/02)

ΤΟ ΣΥΜΒΟΥΛΙΟ ΚΑΙ ΟΙ ΑΡΜΟΔΙΟΙ ΓΙΑ ΠΟΛΙΤΙΣΤΙΚΑ ΘΕΜΑΤΑ ΥΠΟΥΡΓΟΙ, ΠΟΥ ΣΥΝΕΡΧΟΝΤΑΙ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

έχοντας υπόψη τις συνθήκες για την ίδρυση των Ευρωπαϊκών Κοινοτήτων,

λαμβάνοντας υπόψη τη δράση που έχει αναλάβει η Κοινότητα στον τομέα της πολιτικής για την κατάρτιση και την απασχόληση,

αναφερόμενοι στην ανακοίνωση της Επιτροπής για εντονότερη κοινοτική δράση στον πολιτιστικό τομέα, η οποία διαβιβάστηκε στο Συμβούλιο στις 12 Οκτωβρίου 1982, καθώς και στο ψήφισμα του Ευρωπαϊκού Κοινοβουλίου της 18ης Νοεμβρίου 1983,

μετά από τη συζήτηση που διεξήχθη κατά τη σύνοδό τους, στις 22 Ιουνίου 1984, στο Λουξεμβούργο, σχετικά με την υποβολή σχεδίων που αφορούν τους εργαζόμενους στον πολιτιστικό τομέα, προς χρηματοδότηση από το Ευρωπαϊκό Κοινωνικό Ταμείο,

εφιστούν την προσοχή στην επείγουσα ανάγκη για τη λήψη μέτρων που θα μειώσουν την ανεργία και την υποαπασχόληση των εργαζομένων στον πολιτιστικό τομέα,

επιβεβαιώνουν εκ νέου τη σημασία των ευκαιριών για επαγγελματική κατάρτιση και μετεκπαίδευση, ως βασικού στοιχείου για τη βελτίωση των προοπτικών απασχόλησης και ιδιαίτερα ως συνδρομής στην ανάπτυξη των ανθρωπίνων δυνατοτήτων στον πολιτιστικό τομέα της οικονομίας,

λαμβάνουν υπό σημείωση, ιδιαίτερα τη σημασία της λήψης μέτρων με στόχο να βοηθηθούν οι νέοι ώστε να αναπτύξουν τις ικανότητές τους προς εργασία και να βελτιώσουν την κοινωνική τους δραστηριοποίηση στον τομέα αυτό,

εφιστούν την προσοχή στην ανάγκη για βελτιωμένη καθοδήγηση και πληροφόρηση για ολόκληρο το φάσμα ευκαιριών σταδιοδρομίας στον πολιτιστικό τομέα και ιδίως για τις εργασίες εκείνες που απαιτούν συνδυασμό τεχνικών και πολιτιστικών ικανοτήτων,

αναγνωρίζουν, συνεπώς τις δυνατότητες που ανοίγουν οι νέες τεχνολογίες στον πολιτιστικό τομέα και την ανάγκη για μεγαλύτερη εξοικείωση με τις νέες εξελίξεις της τεχνικής,

λαμβάνουν υπό σημείωση ότι ο πολιτιστικός τομέας είναι ιδιαίτερα πρόσφορος για δράσεις που βασίζονται στην ατομική πρωτοβουλία και, ως εκ τούτου, αποτελεί εξόχως κατάλληλο χώρο για την προώθηση ευκαιριών απασχόλησης για τους ελεύθερους επαγγελματίες, καθώς και για μικρές επιχειρήσεις και συνεταιρισμούς, ιδίως του είδους που καλύπτει ειδικές τοπικές ή περιφερειακές πολιτιστικές ανάγκες,

εφιστούν την προσοχή στην ανάγκη για βελτίωση των ευκαιριών κατάρτισης και απασχόλησης των γυναικών,

χαιρετίζουν την ενίσχυση των κοινοτικών δραστηριοτήτων στον τομέα της επαγγελματικής κατάρτισης και της απασχόλησης, και ιδίως τη θέσπιση, από το Συμβούλιο, τον Οκτώβριο 1983, στα πλαίσια του Ευρωπαϊκού Κοινωνικού Ταμείου, νέων κανόνων για τη χρηματοδότηση πρότυπων σχεδίων συνδεδεμένων με προγράμματα δράσης της Κοινότητας και, ιδιαίτερα με εκείνα που έχουν σχέση με τα προαναφερόμενα θέματα,

δηλώνουν ότι είναι πρόθυμοι να ενεργήσουν όσο το δυνατό πιο δραστήρια για την εφαρμογή αυτών των προγραμμάτων δράσης στον πολιτιστικό τομέα, σε συνεργασία με τις άλλες ενδιαφερόμενες αρχές, σε περιφερειακό, εθνικό και κοινοτικό επίπεδο,

εφιστούν κατά συνέπεια την προσοχή στη δυνατότητα των κρατών μελών να καταρτίσουν και υποβάλουν σχέδια που μπορούν να τύχουν της ενίσχυσης του Ευρωπαϊκού Κοινωνικού Ταμείου και καλούν την Επιτροπή να εξετάσει με προσοχή, στα πλαίσια του σημερινού κανονισμού του Κοινωνικού Ταμείου, τις αιτήσεις που αφορούν την επαγγελματική κατάρτιση και την απασχόληση των καλλιτεχνών και των εργαζομένων στον πολιτιστικό τομέα, έχοντας υπόψη ότι οι καλλιτεχνικές και πολιτιστικές δραστηριότητες αποτελούν σηματική πηγή εισοδημάτων και απασχόλησης και εμπλουτίζουν την καλλιτεχνική, πολιτιστική και κοινωνική ζωή των τοπικών κοινοτήτων.